UDHËZIM
Nr. 11, datë 10.3.2025
PËR EKSPORTIN E PRODUKTEVE DHE NËNPRODUKTEVE PËRFUNDIMTARE TË BIMËS SË CANNABIS-it PËR QËLLIME INDUSTRIALE
Në mbështetje të nenit 102 pika 4 të Kushtetutës, pika 3 e nenit 32, të ligjit nr. 61/2023, “Për kontrollin e kultivimit dhe përpunimit të bimës cannabis-it dhe prodhimit të nënprodukteve të saj për qëllime mjekësore dhe industriale”, ministri i Bujqësisë dhe Zhvillimit Rural, dhe ministri i Ekonomisë, Kulturës dhe Inovacionit,
UDHËZOJMË:

Neni 1 

Qëllimi
Qëllimi i këtij udhëzimi është rregullimi i eksportit të produkteve dhe nënprodukteve përfundimtare të bimës së cannabis-it për qëllime industriale. 
Neni 2 

Objekti
1. Përcaktimi i kritereve, dokumentacionit që duhet të plotësojnë dhe procedurat që duhet të ndjekin subjektet e lejuara për eksportin e nënprodukteve dhe produkteve përfundimtare të bimës së cannabis-it për qëllime industriale;

2. Përcaktimi i procedurave që ndiqen nga Agjencia Kombëtare e Kontrollit të Cannabis-it (në vijim Agjencia) për lëshimin e autorizimit për eksport dhe të dhënat që duhet të përmbajë autorizimi. 

3. Përcaktimi i rregullave për shkëmbimin, administrimin e informacionit dhe dokumentacionit lidhur me eksportin e nënprodukteve dhe produkteve përfundimtare të bimës së cannabis-it për qëllime industriale.

Neni 3 

Përkufizime
Të gjithë termat e përcaktuara në këtë udhëzim kanë të njëjtin kuptim me ata të përcaktuar në ligjin nr. 61/2023, “Për kontrollin e kultivimit dhe përpunimit të bimës së cannabis-it dhe prodhimit të nënprodukteve të saj për qëllime mjekësore dhe industriale” dhe në ligjin nr.102/2014, “Kodi doganor i Republikës së Shqipërisë”, të ndryshuar dhe akteve nënligjore në zbatim të tyre.

Për efekt të këtij udhëzimi, përkufizimet shtesë kanë këto kuptime:

1. “Eksporti” nënkupton dërgimin e nënprodukteve apo produkteve përfundimtare të bimës së cannabis-it nga Shqipëria drejt një vendi tjetër. 
2. “Eksportues” nënkupton subjektin e pajisur me lejen përkatëse për kryerjen e eksportit të nënprodukteve apo produkteve përfundimtare të bimës së cannabis-it dhe që plotëson kërkesat e vendit pritës sipas parashikimeve ligjore.

3. “Pritësi” nënkupton subjektin marrës të nënprodukteve apo produkteve përfundimtare të bimës së cannabis-it për qëllime industriale, në vendin pritës.

4. “Autorizim i eksportit” nënkupton dokumentin e lëshuar nga Agjencia për subjektet e pajisura me leje, që i autorizon të eksportojnë nënproduktet apo produktet e bimës së cannabis-it për qëllime industriale.
5. “Ngarkesë” nënkupton një sasi të nënprodukteve apo produkteve të bimës së cannabis-it për qëllime industriale, të cilat transportohen në një destinacion të caktuar. 

6. “Certifikatë fitosanitare” është një dokument zyrtar i lëshuar nga agronomi i Autoritetit Kombëtar të Veterinarisë dhe Mbrojtjes së Bimëve, për një dërgesë që parashikohet të shoqërohet me certifikatë fitosanitare në përputhje me legjislacionin për shëndetin e bimëve.

Neni 4

Parime të përgjithshme
1. Subjekti i lejuar zbaton rregulla, standarde dhe procedura të përshtatshme në përputhje me kërkesat e legjislacionit në fuqi, për eksportin e nënprodukteve dhe produkteve të bimës së cannabis-it për qëllime industriale, në mënyrë që të garantohet përmbushja e kushteve të sigurisë dhe të cilësisë, të parandalohet aksesi i paautorizuar, si dhe çdo formë tjetërsimi e paligjshme, si dhe respektimi i parashikimeve në kuadrin ligjor e nënligjor në fuqi.

2. Subjekti i lejuar është përgjegjës për përgatitjen dhe plotësimin e dokumentacionit për eksport, si dhe përmbushjen e kushteve të cilësisë të nënprodukteve dhe produkteve të bimës e cannabis-it që do të eksportohen, në përputhje me kërkesat e legjislacionit në fuqi dhe kërkesat e vendit pritës.

3. Subjekti i lejuar pajiset për çdo ngarkesë me autorizimin përkatës të eksportit.

4. Subjekti i lejuar eksporton nënprodukte dhe produkte të bimës së cannabis-it, vetëm për subjekte pritëse të cilat janë të pajisura me certifikatë importi apo dokument tjetër analog me këtë certifikatë të lëshuar sipas kërkesave të legjislacionit të vendit pritës, si dhe dokumentacion përkatës.

5. Agjencia dhe struktura përgjegjëse për doganat bashkëpunojnë për të siguruar realizimin e eksportit të nënprodukteve dhe produkteve përfundimtare të cannabis-it për qëllime industriale, në kohë dhe në përputhje me procedurat administrative të përcaktuara në kuadrin ligjor në fuqi.

Neni 5
Kriteret për pajisjen me autorizim eksporti
1. Eksportuesi, duhet të përmbushë kriteret si vijon:

a) të jetë i pajisur paraprakisht me lejen përkatëse për kryerjen e aktivitetit të eksportit;

b) të ketë plotësuar të gjitha detyrimet e përcaktuara nga legjislacioni në fuqi lidhur me:

i. shenjimin dhe gjurmimin; 

ii. standardet për çdo fazë të procesit të kultivimit;

iii. paketimin dhe etiketimin;

iv. rregullat dhe kushtet e sigurisë së transportit.

2. Eksportuesi plotëson kriteret dhe kushtet e tjera të përcaktuara nga ligji nr. 61/2023 dhe aktet nënligjore përkatëse në zbatim të tij.
Neni 6

Dokumentacioni për pajisjen me autorizim eksporti
1. Subjekti i lejuar, që kërkon të pajiset me autorizim eksporti të nënprodukteve dhe produkteve përfundimtare të bimës së cannabis-it për qëllime industriale, paraqet pranë Agjencisë, si dhe hedh në Regjistër kërkesën për autorizim dhe dokumentacionin shoqërues, të paktën 45 (dyzet e pesë) ditë para datës së parashikuar për kryerjen e eksportit.

2. Kërkesa për t’u pajisur me autorizim eksporti përmban të dhënat e mëposhtme:

a) emërtimi dhe lloji i produktit që eksportohet, varietetin e bimës së cannabis-it, qëllimin e përdorimit dhe sasinë për secilën formë;

b) emërtimi, NIPT-i dhe adresa e subjektit të lejuar, si dhe emri i përfaqësuesit ligjor të tij apo të personit të autorizuar për të ndjekur procedurën e lëshimit të autorizimit;

c) emërtimi, NIPT-i dhe adresa e subjektit importues, emri i përfaqësuesit ligjor të tij, si dhe të dhënat e kontaktit (adresa e-mail dhe numri i telefonit);

ç) pika doganore ku parashikohet dalja e ngarkesës nga territori i Republikës Shqipërisë;

d) datën e parashikuar për kryerjen e eksportit;

dh) të dhënat e shenjës unike të identifikimit dhe të gjurmimit për nënproduktet dhe produktet përfundimtare që eksportohen; 

e) përqendrimin e THC-së, të shprehur si përqindje, të bimës së thatë, të nënproduktit apo produktit përfundimtar;

ë) pikën doganore ku do të bëhet procedura doganore e eksportit;

f) kodin sipas Nomenklaturës së Mallrave.

3. Dokumentacioni shoqërues që subjekti duhet të paraqesë për pajisjen me autorizim eksporti është si vijon:

a) kopja e certifikatës së analizës së nënprodukteve dhe produkteve përfundimtare të cannabis-it për qëllime industriale, në përputhje me legjislacionin në fuqi;

b) kopja e kontratës së shërbimit me shoqërinë transportuese, nëse transporti nuk kryhet nga vetë subjekti;
c) kopja e kontratës së shitjes me subjektin e huaj importues, e përkthyer dhe noterizuar; 
ç) kopja e certifikatës së importit apo dokument tjetër analog, lëshuar nga autoritetet kompetente të vendit pritës, për vendet që parashikojnë detyrimin për t’u pajisur me këtë dokument. 

Neni 7
Procedura e shqyrtimit dhe vendimmarrjes për autorizim

1. Agjencia, brenda 30 ditëve nga data e paraqitjes së kërkesës për autorizim eksporti me shkrim, merr në shqyrtim kërkesën e subjektit të lejuar dhe verifikon dokumentacionin e përcaktuar në nenin 6, sipas parashikimeve të këtij udhëzimi. 

2. Në rastet kur Agjencia gjatë shqyrtimit të kërkesës konstaton mangësi të dokumentacionit, kërkon me shkresë plotësimin e tyre. Subjekti brenda 5 (pesë) ditë pune plotëson mangësitë e konstatuara, i përcjell në Agjenci dhe i hedh në Regjistër, në të kundërt kërkesa konsiderohet e refuzuar. Për këtë subjekti njoftohet me shkresë nga Agjencia, njëkohësisht njoftimi pasqyrohet në Regjistër.

3. Agjencia ka të drejtë të kryejë verifikimet përkatëse të dokumentacionit të përcjellë nga subjekti i lejuar kur ka indicie apo konstaton mospërputhje në dokumentet e përcjella.

4. Kur dokumentacioni është i plotë dhe subjekti plotëson të gjitha kërkesat, Agjencia, lëshon autorizimin për eksport. 
Neni 8
Autorizimi i eksportit
1. Autorizimi i eksportit përmban këto të dhëna:

a) emrin dhe llojin e produktit, sasinë që do të eksportohet; 

b) emrin, adresën dhe NIPT-in e eksportuesit, si dhe emrin ndërkombëtar të pronarit (nëse ka);

c) emrin, adresën dhe NIPT-in e subjektit pritës;

ç) datën kur do të kryhet eksporti; 

d) nëse vendi pritës parashikon detyrimin për t’u pajisur me certifikatë importi apo dokument tjetër analog me këtë certifikatë, numrin dhe datën e certifikatës së importit dhe autoritetin që e ka lëshuar atë;

dh) pikën doganore ku do të kryhen procedurat doganore të eksportit;

e) kodin e Nomenklaturës së Mallrave që eksportohen.

2. Autorizimi është i vlefshëm për datën e parashikuar për kryerjen e eksportit. Nëse për arsye të caktuara objektive lind nevoja për ndryshimin e datës së eksportit, subjekti i lejuar njofton Agjencinë për konfirmimin.

3. Autorizimi jepet vetëm në emër të subjektit dhe është i patransferueshëm dhe i patjetërsueshëm.

4. Formati i autorizimit për eksport është sipas aneksit nr. 1, bashkëlidhur dhe pjesë përbërëse e këtij udhëzimi.

5. Autorizimi i lëshuar ngarkohet në Regjistër. 
Neni 9
Dokumentacioni për procedurat doganore
Subjekti paraqet pranë organeve doganore dokumentacion e mëposhtëm:

a) autorizimin e eksportit të lëshuar nga Agjencia;

b) deklaratën doganore që lëshohet në fillim të kryerjes së procedurës doganore të eksportit;

c) faturën e mallit;

ç) listën e paketimit;

d) certifikatën e analizës;

dh) certifikatën e origjinës/certifikatën e origjinës EUR.1 nëse kërkohet nga vendit pritës,

e) certifikatën fitosanitare;

ë) dokumentin e transportit.

Neni 10
Kryerja e formaliteteve doganore

1. Subjekti i lejuar, pas marrjes së autorizimit për eksport nga Agjencia, aplikon pranë degës doganore ku do të kryejë procedurat doganore, dhe me miratim të kryetarit të degës doganore, kontrollet doganore dhe plumbosja e mallrave të ngarkuar për t’u eksportuar, kryhen në mjediset e njësisë së prodhimit të subjektit të lejuar, sipas parashikimeve të ligjit nr. 102/2014, “Kodi doganor i Republikës së Shqipërisë”, të ndryshuar dhe akteve nënligjore në zbatim të tij.

2. Në rast se gjatë procedurave doganore që kryhen në pikën kufitare të daljes konstatohet se, subjekti eksporton ngarkesë në sasi të ndryshme nga ajo e deklaruar dhe e autorizuar, apo gjatë skanimit evidentohet prania e produkteve të tjera jo në përputhje me autorizimin, autoriteti doganor njofton menjëherë në numrin dhe adresën elektronike të kontaktit të vendosur në dispozicion nga palët paraprakisht, Policinë e Shtetit, Agjencinë dhe eksportuesin për faktet e konstatuara dhe vendimmarrjet. Autoriteti doganor vendos kryerjen e kontrollit fizik të ngarkesës në ambientet e pikës doganore duke siguruar kushtet e ruajtjes së produktit që eksportohet. 

3. Nëse pas verifikimit të kryer sipas pikës 2 të këtij neni, rezulton se ngarkesa është në përputhje me të dhënat e deklaruara dhe autorizimin, atëherë autoriteti doganor vijon me procedurën e parashikuar në ligj për eksportin e mallrave. 

4. Nëse sasia është e ndryshme me atë të deklaruar dhe autorizuar, Agjencia pas kryerjes së kontrollit fizik dhe njoftimit me shkrim nga autoriteti doganor merr masë administrative për subjektin e lejuar sipas dispozitave të ligjit nr. 61/2023. Në vijim subjekti kërkon pranë Agjencisë korrigjimin e sasisë së deklaruar në autorizim dhe Agjencia brenda 5 ditëve lëshon autorizimin. Po kështu dhe autoritetet doganore kryejnë korrigjimin e deklaratës doganore dhe vijohet me procedurat përkatëse të eksportit.

5. Nëse pas verifikimit të kryer sipas pikës 2 të këtij neni, rezulton se ngarkesa nuk mund të eksportohet njofton me shkrim mbi arsyet përkatëse Policinë e Shtetit, Agjencinë dhe Subjektin. Subjekti është i detyruar që të kthejë ngarkesën në ambientet e njësisë së prodhimit, duke garantuar dhe respektuar të gjitha kushtet për transportin dhe sigurinë sipas përcaktimeve të vendimit të Këshillit të Ministrave për rregullat dhe tarifat për ruajtjen dhe sigurinë fizike për subjektet e lejuara. Ngarkesa vuloset nga autoritetet doganore në pikën doganore ku po kryhen procedurat dhe vula do të hiqet në ambientet e njësisë së prodhimit të subjektit të lejuar në prezencë të punonjësit të Agjencisë. Kur vendimmarrja për këtë kthim nga autoritetet doganor është në përputhje me gjetjet e konstatuara nga kontrolli fizik, shpenzimet e transportit dhe të ruajtjes dhe sigurisë janë në ngarkim të subjektit të lejuar.

6. Nëse produkti është i paligjshëm dhe konfiskohet apo sekuestrohet nga Policia e Shtetit njoftohet me shkrim dhe Agjencia. 

7. Agjencia, me marrjen e njoftimit sipas pikës 5 dhe 6 të këtij neni, shfuqizon autorizimin.

8. Të gjitha aktet administrative dhe njoftimet të përmendura në këtë nen, hidhen në Regjistër.

Neni 11
Bashkëpunimi me autoritetet doganore

1. Agjencia bashkëpunon me autoritetet doganore në vend, duke shkëmbyer zyrtarisht informacion për subjektin e lejuar që është pajisur me autorizim për eksport dhe kryen procedura eksporti, si dhe për përgatitjen e manualeve teknike specifike. 

2. Drejtoria e Përgjithshme e Doganave dhe degët doganore aksesojnë, përmes Regjistrit, të dhënat e eksporteve nga subjekti i lejuar.
Neni 12

Dispozitat e fundit

1. Për zbatimin e këtij udhëzimi ngarkohen Ministria e Bujqësisë dhe Zhvillimit Rural, Ministria e Ekonomisë, Kulturës dhe Inovacionit, Ministria e Financave, Ministria e Brendshme, Agjencia Kombëtare e Kontrollit të Cannabis-it, Policia e Shtetit, Autoriteti Kombëtar i Veterinarisë dhe Mbrojtjes së Bimëve, Autoritetet Doganore, institucionet e tjera që zbatojnë përcaktime nga ky udhëzim dhe subjektet e lejuara.

2. Udhëzimi nr. 15, datë 21.5.2024, i ministrit të Bujqësisë dhe Zhvillimit Rural dhe i ministrit të Ekonomisë, Kulturës dhe Inovacionit, “Për rregullat e eksportit të produkteve dhe nënprodukteve përfundimtare të cannabis-it për qëllime industriale”, shfuqizohet.
Ky udhëzim hyn fuqi pas botimit në Fletoren Zyrtare.
MINISTËR I BUJQËSISË DHE ZHVILLIMIT RURAL

Anila Denaj

MINISTËR I EKONOMISË, KULTURËS DHE INOVACIONIT

Blendi Gonxhja
ANEKSI NR. 1
AGJENCIA KOMBËTARE E KONTROLLIT TË CANNABIS-it
AUTORIZIM

NR. __________, DATË______________

PËR EKSPORTIN E PRODUKTEVE DHE NËNPRODUKTEVE TË CANNABIS-it PËR QËLLIME INDUSTRIALE

Në mbështetje të nenit 32 të ligjit nr. 61/2023, “Për kontrollin e kultivimit dhe përpunimit të bimës së cannabis-it dhe prodhimit të nënprodukteve të saj për qëllime mjekësore dhe industriale”, 

I JEPET:

SUBJEKTIT EKSPORTUES:__________________________________________________________

ADRESA E SUBJEKTIT EKSPORTUES:__________________________________________________________

NUIS/ NIPT-i I SUBJEKTIT EKSPORTUES:__________________________________________________________

EMRI NDËRKOMBËTAR I PRONARIT: ___________________________________

DATA E KRYERJES SË EKSPORTIT: ______________________________________

PIKA DOGANORE:______________________________________________________

KODI I NOMENKLATURËS SË MALLRAVE:___________________________________________________________
PËR

PRODUKTIN:___________________________________________________________

E LLOJIT: ______________________________________________________________

ME SASINË: ____________________________________________________________
I CILI EKSPORTOHET DREJT
DESTINACIONIT (shteti pritës): ____________________________________________

SUBJEKTIT PRITËS:________________________________________________________________
ADRESA E SUBJEKTIT PRITËS:________________________________________________________________
NUIS/ NIPT-i I SUBJEKTIT PRITËS:________________________________________________________________
NUMRI I CERTIFIKATËS/DOKUMENTIT TË IMPORTIT*: ____________________

DATA E CERTIFIKATËS/DOKUMENTIT TË IMPORTIT*: _____________________

DREJTOR I PËRGJITHSHËM

(EMËR, MBIEMËR)

 (FIRMË)

* Plotësohet nëse vendi pritës parashikon detyrimin për t’u pajisur me certifikatë importi apo dokument tjetër analog.

